കൊല്ലപ്പെട്ടെന്ന് കരുതിയ അല് ഖ്വയ്ദ തലവന് അയ്മാന് അല് സവാഹിരി വീണ്ടും വീഡിയോയില് കാബൂള്: കൊല്ലപ്പെട്ടെന്ന് കരുതിയ അല് ഖ്വയ്ദ തലവന് അയ്മാന് അല് സവാഹിരി വീണ്ടും വീഡിയോയില് പ്രത്യക്ഷപ്പെട്ടു. യുഎസില് അല് ഖ്വയ്ദ നടത്തിയ 911 ഭീകരാക്രമണത്തിന്റെ 20ാം വാര്ഷിക ദിനത്തിലാണ് അല് സവാഹിരിയുടെ പുതിയ വീഡിയോ പുറത്തുവന്നത്. 60 മിനിറ്റ് ദൈര്ഘ്യമുള്ള സവാഹിരിയുടെ പ്രസ്താവന ഉള്പ്പെട്ട വീഡിയോ അല് ഖ്വയ്ദയുടെ ഔദ്യോഗിക മാധ്യമ വിഭാഗമാണ് പുറത്തുവിട്ടത്. താലിബാന് അഫ്ഗാനിസ്ഥാനില് ഭരണം പിടിച്ചതോടെയാണ് കഴിഞ്ഞ ദിവസം സവാഹിരി വിഡിയോയിലൂടെ പ്രത്യക്ഷപ്പെടുന്നത്. ഇസ്രയേലിനെതിരായ ഒരു മണിക്കൂര് നീളുന്ന വീഡിയോയാണ് സപ്തംബര് 11ന് പുറത്തിറങ്ങിയത്. ജറുസലേം യഹൂദന്മാര്ക്ക് വിട്ടുകൊടുക്കില്ല എന്ന് പ്രഖ്യാപിക്കുന്ന ഡോക്യുമെന്ററി രീതിയിലുള്ള വീഡിയോയാണ് ഇത്. . ശനിയാഴ്ച രാവിലെ മുതല് തന്നെ സവാഹിരി പങ്കെടുക്കുന്ന പരിപാടിയുടെ വിശദാംശങ്ങള് അല് ഖ്വെയ്ദയുടെ ഒദ്യോഗിക മാധ്യമമായ അസ് സഭയിലൂടെ പുറത്തുവന്നുകൊണ്ടിരുന്നു. തുടര്ന്നാണ് അദ്ദേഹത്തിന്റെ ഒരു മണിക്കൂര് വീഡിയോ ടെലഗ്രാമില് പങ്കുവെച്ചത്. വിഡിയോയില് അടുത്തിടെ സംഭവിച്ച ചില കാര്യങ്ങള് പറയുന്നുണ്ടെന്നാണ് റിപ്പോര്ട്ട്. ജിഹാദി ഗ്രൂപ്പുകളുടെ ഓണ്ലൈന് പ്രവര്ത്തനം നിരീക്ഷിക്കുന്ന യുഎസ് ആസ്ഥാനമായുള്ള സൈറ്റ് ഇന്റലിജന്സ് ഗ്രൂപ്പാണ് അല് ഖായിദ പുറത്തുവിട്ട ഒരു മണിക്കൂര് ദൈര്ഘ്യമുള്ള വിഡിയോയെക്കുറിച്ച് റിപ്പോര്ട്ട് പുറത്തുവിട്ടത്. റഷ്യന് സൈനിക താവളത്തിലെ റെയ്ഡ് തുടങ്ങി ചില വിഷയങ്ങള് സവാഹിരി സംസാരിച്ചതായി സൈറ്റ് റിപ്പോര്ട്ട് ചെയ്തു. എന്നാല്, അഫ്ഗാനിസ്ഥാന് താലിബാന് പിടിച്ചെടുത്തതിനെക്കുറിച്ച് സവാഹിരി പരാമര്ശിച്ചിട്ടില്ലെന്ന് സൈറ്റ് ഡയറക്ടര് റീത്ത കാറ്റ്സ് അഭിപ്രായപ്പെട്ടു. ഡോക്യുമെന്ററി രീതിയിലുള്ള വീഡിയോ ടെലഗ്രാമിലൂടെയാണ് അല് ഖ്വയ്ദ പുറത്തുവിട്ടത്. ജെറുസലേമിനെ യഹൂദവത്ക്കരില്ലെന്ന അടിക്കുറിപ്പോടെയാണ് വീഡിയോ പ്രചരിക്കുന്നത്. കൊല്ലപ്പെട്ട നിരവധി അല് ഖ്വയ്ദ ഭീകരരെ വീഡിയോയില് അനുസ്മരിക്കുന്നുണ്ട്. അതേസമയം അമേരിക്കന് സൈന്യം അഫ്ഗാന് വിട്ടതിനെക്കുറിച്ചുള്ള കാര്യങ്ങള് പറയുന്നുണ്ടെങ്കിലും പുതിയ താലിബന് സര്ക്കാരിനെക്കുറിച്ചൊന്നും വീഡിയോയില് പറയുന്നില്ല. ഒസാമ ബിന് ലാദന് കൊല്ലപ്പെട്ടതിന് ശേഷമാണ് അല് സവാഹിരി അല് ഖ്വയ്ദയുടെ നേതൃ സ്ഥാനത്തേക്കെത്തുന്നത്. എന്നാല് ദീര്ഘകാലമായി അദ്ദേഹത്തെ കുറിച്ച് യാതൊരു വിവരങ്ങളും ലഭ്യമായിരുന്നില്ല. കഴിഞ്ഞ വര്ഷം നവംബറില് രോഗബാധിതനായി സവാഹിരി മരണപ്പെട്ടതായി റിപ്പോര്ട്ടുകളുണ്ടായിരുന്നു. അതിനിടെ കഴിഞ്ഞ നവംബറില് സൈനികാക്രമണത്തില് കൊല്ലപ്പെട്ടെന്നായിരുന്നു മറ്റൊരു റിപ്പോര്ട്ട്. പിന്നീട് അദ്ദേഹത്തിന്റെ വിവരങ്ങളൊന്നും പുറത്തുവന്നിരുന്നില്ല. കഴിഞ്ഞ ദിവസം പുറത്തുവന്ന വീഡിയോയില് പൂര്ണ ആരോഗ്യവാനായാണ് സവാഹിരി പ്രതികരിക്കുന്നത്. അയ്മന് അല് സവാഹിരി എഴുതിയ 852 പേജുകളുള്ള പുസ്തകമാണ് ആദ്യം സമൂഹമാധ്യമത്തിലൂടെ പുറത്തുവിട്ടത്. അല് ഖ്വെയ്ദ യുടെ ഭാവിയെക്കുറിച്ച് പറയുന്ന പുസ്തകം 2021 ഏപ്രിലില് ഏഴുതിയതാണെന്നാണ് റിപ്പോര്ട്ട്. 2011 ല് പാക്കിസ്ഥാനില് യുഎസ് നടത്തിയ ഡ്രോണ് ആക്രമണങ്ങളില് കൊല്ലപ്പെട്ട ഭീകരരെ കുറിച്ചാണ് ഈ പുസ്തകത്തില് പരാമര്ശിക്കുന്നത്. 2019 ല് അഫ്ഗാന് പ്രതിരോധ സേന കൊലപ്പെടുത്തിയ അല് ഖ്വെയ്ദ നേതാവ് മൗലാന അസീം ഉമ്മറിനെപ്പറ്റിയും പുസ്തകത്തില് പറയുന്നു. ഈജിപ്ത് വംശജനായ അല് ഖായിദ നേതാവാണ് അയ്മാന് അല് സവാഹിരി. പാക്കിസ്ഥാന് ചാരസംഘടനയായ ഐഎസ്ഐയുടെ സംരക്ഷണയില് കറാച്ചിയില് ഒളിവിലുണ്ടെന്ന് നേരത്തെ തന്നെ റിപ്പോര്ട്ടുകള് വന്നിരുന്നു. ഇതിനു പിന്നാലെയാണ് കൊല്ലപ്പെട്ടതായും വാര്ത്തവന്നത്. 2001ല് അഫ്ഗാനിസ്ഥാനില്നിന്നു യുഎസ് സേന അല് ഖായിദയെ തുരത്തിയതു മുതല് സവാഹിരിയെ പാക്കിസ്ഥാന് സംരക്ഷിച്ചുവരികയാണെന്നും റിപ്പോര്ട്ടുകളുണ്ട്. പാക്കിസ്ഥാനിലെ അബട്ടാബാദില് ഒളിച്ചുതാമസിക്കുന്നതിനിടെയാണ് അല് ഖായിദ മേധാവിയായിരുന്ന ഒസാമ ബിന് ലാദന് 2011 മെയ് രണ്ടിനു യുഎസ് കമാന്ഡോകളുടെ മിന്നലാക്രമണത്തില് കൊല്ലപ്പെട്ടത്. ബിന് ലാദനു ശേഷം അല് ഖായിദയെ നയിച്ചതു സവാഹിരിയാണ്.